b'\n_START_ARTICLE_\nBastionul Fierarilor din Bra\xc8\x99ov\n_START_PARAGRAPH_\nAflat \xc3\xaen col\xc8\x9bul de nord-vest al cet\xc4\x83\xc8\x9bii Bra\xc8\x99ov, Bastionul Fierarilor exista deja la 1521. Prima atestare documentar\xc4\x83 este datat\xc4\x83 \xc3\xaens\xc4\x83 opt ani mai t\xc3\xa2rziu, \xc3\xaen 1529. Av\xc3\xa2nd form\xc4\x83 pentagonal\xc4\x83, bastionul este construit pe trei nivele, cu guri pentru p\xc4\x83cur\xc4\x83 \xc8\x99i goluri de tragere \xc3\xaen care se puteau instala \xc8\x99i tunuri de calibru mic (bombarde). La \xc3\xaenceput, probabil c\xc4\x83 pe locul Bastionului Fierarilor se afla un turn, men\xc8\x9bionat \xc3\xaenc\xc4\x83 din 1521, distrus de inunda\xc8\x9bia din anul 1526, apoi ref\xc4\x83cut \xc3\xaen anul 1527, c\xc3\xa2nd sunt amintite pentru prima oar\xc4\x83 ruinele turnului fierarilor. Bastionul va fi extins \xc3\xaen dou\xc4\x83 r\xc3\xa2nduri, dup\xc4\x83 1526 \xc8\x99i \xc3\xaen 1668. Un \xe2\x80\x9eturn al fierarilor\xe2\x80\x9d este men\xc8\x9bionat \xc3\xaen lista armamentului din anul 1562, ca afl\xc3\xa2ndu-se \xc3\xaen cartierul \xe2\x80\x9eCatherina\xe2\x80\x9d, \xc3\xaentre turnurile olarilor \xc8\x99i franzelarilor - neidentificate ast\xc4\x83zi. La 30 iulie 1667 o alt\xc4\x83 inunda\xc8\x9bie, cauzat\xc4\x83 de o ploaie toren\xc8\x9bial\xc4\x83, a distrus fortifica\xc8\x9biile din acest loc, iar \xc3\xaen 1668 Bastionul Fierarilor a primit forma sa definitiv\xc4\x83. Marele incendiu din 21 aprilie 1689 a transformat \xc8\x99i aceast\xc4\x83 fortifica\xc8\x9bie \xc3\xaentr-o ruin\xc4\x83, fiind ref\xc4\x83cut de abia dup\xc4\x83 20 de ani. \xc3\x8en interior, bastionul avea galerii din lemn sprijinite pe console. Dup\xc4\x83 1734, va fi folosit doar \xc3\xaen scopuri non militare, precum depozit de gr\xc3\xa2ne \xc8\x99i locuin\xc8\x9b\xc4\x83. \xc3\x8en 1820, \xc3\xaen locul turnului fierarilor, s-a ridicat o poart\xc4\x83 mai mic\xc4\x83 - finisat\xc4\x83 de c\xc4\x83tre me\xc8\x99terul constructor Joseph Jani - av\xc3\xa2nd stema Bra\xc8\x99ovului pe frontispiciu. \xc3\x8engreun\xc3\xa2nd foarte mult circula\xc8\x9bia, \xc8\x99i aceast\xc4\x83 poart\xc4\x83 a fost demolat\xc4\x83, \xc3\xaen 1874. Bastionul a suferit importante repara\xc8\x9bii la 1709, ad\xc4\x83ug\xc3\xa2ndu-i-se arcade de c\xc4\x83r\xc4\x83mid\xc4\x83. \xc3\x8en 1923 \xc3\xaen bastion au fost aduse Arhivele Bra\xc8\x99ovului aflate \xc3\xaen Casa Sfatului, \xc8\x99i r\xc4\x83m\xc3\xa2n aici definitiv. \xc3\x8en 1938, dup\xc4\x83 ce o vreme a slujit muntelui de pietate, cl\xc4\x83direa a fost renovat\xc4\x83, ajung\xc3\xa2nd la forma pe care o cunoa\xc8\x99tem azi.'